text: I I I.
  Inde ex captivo aere Capitolium, quod Priscus voverat, exstruere aggressus est. Ita Livius. Fundamenta tamen ejus jecisse Priscum, & nonnulla adjecta à Servio, sed Superbum plurimum ad id contulisse, Tacitus auctor est Histor. iii. Voverat Capitolium Tarquinius Priscus, bello Sabino, jeceratque fundamenta, spe magis futurae magnitudinis, quam quod modicae adhuc Pop. Rom. res sufficerent; mox Servius Tullius, sociorum studio; deinde Tarquinius Superbus, captâ Suessa Pometiâ, hostium spoliis exstruxêre. Sed gloria operis libertati reservata. Quidquid sit, nobis mores tyrannorum propius inspicientibus haud est dubium, quin religionis ac augustissimi templi praetextu, excitaverit arcem & in praesidium laboranti sibi, & ut ea inexpugnabilis sedes servitut is Romanae esset. Neque tamen arguendi principes, qui ejusmodi munimenta exstruunt non pro servitute obsequentium, sed imperii securitate.